Антон Делвиг
Към гълъбицата

Превод от руски: Иванка Павлова, —

chitanka.info

Тук всичко е печално: и гората,

където ти живя, потокът чист,

от който пиеше. Не трепва лист.

А някога бе радост за душата.

За щастие ми пя и ти

в прехлас на клончето зелено,

сега от вятър поломено.

Чуй, отлети!

Чуй, отлети, от мъка нека крея,

горчиви сълзи нека лея сам.

Без щастие на този свят не знам

дали ще мога вече да живея.

Предчувствие духа гнети,

че само скръб неутешима

в самотните ми дни ще има.

Чуй, отлети!

Чуй, отлети и може би напролет

ще чуеш моя стон, но си кажи:

„Той е печален“, после продължи,

забравила ме, волния си полет.

Копнеех с мене да си ти,

но знам, тъгата умножавам.

Защо ли да те убеждавам?

Чуй, отлети!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.